**Az Evangélikus Hittudományi Egyetem**

**Európai Küldetésnyilatkozata 2014-2020**

Az Evangélikus Hittudományi Egyetem a magyarországi evangélikus teológiai képzés és tudományos munka örököse, amelyet kezdettől fogva jellemzett a nemzetköziség. A külföldi egyetemeken szerzett tudás hazai meghonosítása, illetve az azokkal való együttműködés hagyományunkban a 16. századig nyúlik vissza. A hagyományosan soknemzetiségű magyarországi evangélikusságot ez a kulturális és nyelvi gazdagság egészen a 20. század történelmi fordulatáig, a teológiai képzésnek az egyetemi rendszerből történt kizárásáig jellemezte. A rendszerváltozás után az intézmény stratégiai célja, hogy mind a hazai akadémiai és felsőoktatási rendszerbe, mind a nemzetközi tudományos együttműködésbe egyre szervesebben integrálódjon.

Az Evangélikus Hittudományi Egyetem nemzetközi integrációjában kiemelt helyen szerepel az európai és észak-amerikai térség, ahol a teológia területén hagyományosan a legmagasabb szintű a tudományos kutatás és képzés. Ugyancsak ezekben a térségekben mutatkozik meg a legnagyobb hatékonyság az egyetemi képzés Magyarországon is alkalmazható gyakorlati szempontjait tekintve is. Az intézmény – ma már nagyrészt az Európai Unió térségébe integrált – kapcsolatai három körben valósulnak meg:

1. egyházközi kapcsolatokon keresztül - egyházközi megállapodások, illetve ezek nyomán kialakult intézményközi kapcsolatok: ösztöndíjak, hallgatói és oktatói cserék, közös tanulmányi programok stb.

2. nemzetközi egyházi szervezeteken keresztül (Egyházak Világtanácsa, Lutheránus Világszövetség, Martin Luther Bund, Gustav Adolf Werk stb.): elsősorban ösztöndíjas programokban, illetve tudományos kutatások, konferenciák és publikációk támogatásában

3. az Európai Unió által támogatott LLL-Erasmus program keretében: hallgatói, oktatói és személyzeti mobilitás keretében.

Az intézmény Erasmus-programban való aktív részvételének stratégiai szempontjai:

1. a partnerintézményekkel ápolt kapcsolatok elmélyítése, különös tekintettel az együttműködés minőségének és intenzitásának a fenntarthatóságára,

2. a kölcsönösség fokozatos elérésére a csereprogramokban;

3. az intézmény és a partnerintézmények közötti kapcsolatok terén kiemelten kell kezelni azokat a közösen megvalósítható kutatási és oktatási programokat, amelyek az intézmény oktatási és kutatási stratégiájában is kiemelten szerepelnek;

4. az Erasmus-programban való részvétellel ki kell építeni és el kell mélyíteni olyan intézményközi és oktatói együttműködéseket, amelyek alapul szolgálhatnak szélesebb körű, más programokon keresztül megvalósuló projekteknek;

5. a hallgatói mobilitás által fokozni kell a versenyképes és hatékonyan alkalmazható tudás megszerzését, az intézményben szerzett egyetemi végzettség hazai és nemzetközi elismertségét;

6. a doktori képzésben résztvevő hallgatókat lehetőség szerint integrálni kell a hallgatói mobilitás keretei között megvalósuló csereprogramokba.

Mint teológiai és valláspedagógiai képzést nyújtó intézmény természetes módon és kiemelten is elkötelezettek vagyunk olyan programon belüli alapelvekben a kutatás és képzés területén, mint a diszkrimináció elvetése és a hátrányos helyzetűek integrációja (társadalmi nemek tanulmányozása, etikai kutatások a szociális és gazdasági kohézió terén, a xenofóbia vagy az antiszemitizmus elleni fellépés az oktatásban és az egyházi munkaterületeken keresztül stb.).

Az intézmény globális kiterjedésű kapcsolatai elsősorban az egyházi és ökumenikus világszervezeteken keresztül valósulnak meg. Az Európai Unión és Észak-Amerikán kívül eső területek aktuális és releváns kérdései (vallástudományok, vallásközi párbeszéd, globális etikai és társadalmi kihívások stb.) ezek keretei között épülnek be tanulmányi és képzési programunkba.

Az Evangélikus Hittudományi Egyetem nemzetközi kapcsolatai tehát széles intézményi, akadémiai és egyházi kapcsolatrendszeren nyugszanak. Az Erasmus-program a jövőben is szerves és elismert része lesz európai aktivitásunknak.

2.

Az Evangélikus Hittudományi Egyetem a 2001 és 2013 közötti időszakban az LLL-Erasmus program tanulmányi célú hallgatói és a személyzeti mobilitást valósította meg kétoldalú intézményközi kapcsolatok alapján. A tartós kapcsolatok alapján a következő, 2013-2020 közötti ciklusban szélesíteni kívánjuk az eddigi együttműködést közös, kurzus jellegű tanulmányi projektek és intenzív tanulmányi csereprogramok keretében – elsősorban németországi, finnországi és kelet-közép-európai (Prága, Pozsony) partnereinkkel. Ezekben a projektekben tervezzük a program adta együttműködési lehetőségek bevonását.

3.

Az Evangélikus Hittudományi Egyetem mélyen elkötelezett a magyarországi és az európai felsőoktatási rendszer modernizációja mellett – különösen is a maga tudományos és képzési területén: a teológiai képzésben, a pedagógiában és a társadalomtudományokban.

Meggyőződésünk, hogy a teológia a felsőoktatási rendszer integráns részévé válhat közvetlen környezetünkben is, ha magas szinten és releváns formában művelik.

Intézményünk, mint a multikulturális evangélikus történelmi tradíció és a hagyományosan mély társadalmi elkötelezettség reprezentánsa, sokat kínálhat fel az alapvető jelentőségű európai értékekből. Mint protestáns örökséget hordozó evangélikusok hordozói vagyunk a modern európai prosperitás etikai értékrendszerének, sajátosan hangsúlyozva ugyanakkor a társadalmi felelősséget, évszázados oktatási-nevelési tapasztalatot, történelmi tanulságokon nyugvó elkötelezettséget a tolerancia és befogadás iránt, amelyek bibliai és kiemelkedő humán tradíciókon nyugszanak.

Kutatási és oktatási erőfeszítéseink (pl. a társadalmi igazságosság és etikai kérdések, a munkaerkölcs, a környezetvédelem és a fenntartható gazdasági és társadalmi rendszerek, a különböző társadalmi csoportok közötti megbékélés, a diszkriminációt szenvedőszemélyek és közösségek oktatási és társadalmi integrációja, a közmédia etikája terén) jelentős közösségi hasznot jelenthetnek, különösen is az emberi erőforrások integrálásában különböző társadalmi környezetben.

A teológia tudománya egyszerre hordozza magán a helyi kontextus és a nemzetköziség ismertetőjegyeit - összekötve egymással a helyi, a regionális, a kontinentális és a globális szinteket. Az európai integráció eredményeként a magyarországi evangélikus kisebbség megsokszorozhatta lehetőségeit a nemzetköziesedés érdekében, ami tovább erősíti nemcsak a vallási, hanem a kulturális és emberi sokszínűséget és toleranciát is a térségben.